text: Nicki Pedersen i voldsomt sammenstød på speedwaybanen i Holsted
  24 maj 2017 kl. 20.18
  Danmarks to faste VM-kørere i speedway kørte ind i hinanden onsdag aften på speedwaybanen i Holsted. Nicki Pedersen er kørt til Esbjerg Sygehus med nakkesmerter.
  Den tredobbelte verdensmester i speedway Nicki Pedersen blev onsdag aften kørt væk fra speedwaybanen i Holsted i en ambulance.
  Det skete efter et voldsomt sammenstød med Niels-Kristian Iversen i ligakampen mellem Holsted og Esbjerg. Det oplyser løbsarrangøren til Ritzau.
  I højttalerne på stadion lyder det, at Nicki Pedersen iført nakkekrave er kørt mod Esbjerg Sygehus med nakkesmerter.
  Styrtet på banen skete i første sving, hvor Kristian Iversen blev sendt ud af kurs på grund af banens beskaffenhed, så Nicki Pedersen ikke kunne undgå at køre ind i ham.
  - Han fløj fem-seks meter gennem luften og landede lige på nakken, siger Helge Frimodt Pedersen, Nicki Pedersens manager, til Ekstra Bladet.
  På Twitter skriver Nicki Pedersens team videre:
  - Nicki slog desværre nakken meget og er kørt på hospitalet til yderligere undersøgelser og røntgen. Han er ved bevidsthed og har som udgangspunkt følelsen intakt i arme og ben, men med store smerter i nakken, lyder det fra teamet på Twitter.
  Nicki in hospital with big pain in the neck...✊🏼✊🏼✊🏼 #nickipedersen pic.twitter.com/SZRk8oZpti
  Nicki Pedersen og Niels-Kristian Iversen er de eneste danskere i VM-serien.
  Hvis Nicki Pedersen er kommet så slemt til skade, at han ikke kan deltage i weekendens VM-afdeling i Letland, er Peter Kildemand førstereserve i serien og indtræder i stedet.
  Nicki Pedersen var også ude for et voldsomt styrt i Tjekkiet 18. september sidste år. Ved den lejlighed pådrog han sig brud på håndled, skulderblad, fire ribben, to nakkehvirvler og fik en hjernerystelse.
  Derfor har han i øjeblikket en plade med syv skruer i armen.
  